Ялға туҡтаған шайморатовсылар йоҡо тураһында уйламаны ла: ҡайһылары билгәсә йыуынып, ҡырынып, өҫ-баштарын ипкә килтерҙе; икенселәре ҡоралы менән булашты, аттарын ашатты. Ғөмүмән, һуғышсылар ял тураһында онотто. Поход кухняһы артта ҡалғас, икенсе взвод старшинаһы Әлиев, урындағы немецтарҙан өс ҙур ҡаҙан һорап алып, бер нисә һалдатҡа уларға һыу тултырып, таған эшләп, аҫтарына ут яғырға ҡушты. Сөнки йылға буйында ике ҡаҙаҡ үлемесле яраланған атты һуйып тунай ине. Ғәйфулла пулеметының төҙөклөгөн тикшерҙе лә, бындағы халыҡтың нисек йәшәүен йөрөп ҡарап сығырға булды. Ләкин һис көтмәгәндә, аяҙ көндә күк күкрәгән кеүек, яҡындағы йортта кемдер ҡурай уйнап ебәрҙе. Көслө моң асыҡ тәҙрәләр аша урғылып сыҡты ла, терелә башлаған ер өҫтөнән зымбырлап үтеп, үҙебеҙҙекеләрҙе һиҫкәндереп-кинәндереп, немецтарҙы хайран ҡалдырып, тирә-яҡҡа сәселде. Эскадронда ҡурайсылар байтаҡ ҡына булһа ла, Ғәйфулла разведчик дуҫының уйнағанын әллә ҡайҙан таный. Уның был юлы яңылышмауын иҫбатлап, һалдаттар араһынан кемдер: «Егеттәр, беҙҙең «Ну, Әптерәй» һыҙҙыра бит! Әйҙәгеҙ, шунда киттек!» – тип ҡысҡырып ебәрҙе. Әптелғәлим тәүге тапҡыр күңелле көйҙәрҙе уйнай ине. Шуға күрә лә уның эргәһендә башҡорттар күберәк. Аңлайышлы инде ҡаты һуғыштан күңелдәре мүкләнә башлаған һәр кемдең күңел асҡыһы: йырлағыһы, бейегеһе килде. ҡаштарын, яурындарын һикертеп, ҡурайына бирелеп уйнаған Әптелғәлим ишек яҡтауына һөйәлеп тыңлаған дуҫын күреп туҡтаны ла: «Ярар, егеттәр, бөгөнгә тамам. Киләһе концерт Берлинда буласаҡ. Бөтәгеҙҙе лә саҡырам!» – тип йылмайҙы. Ул саҡта дуҫтарға оҙаҡ һөйләшеп ултырырға тура килмәне. Урамда ҡатын-ҡыҙҙар ҡысҡырышҡан, илашҡан тауыштар сыҡҡас, улар тышҡа ашыҡты. Унда тачанкала ултырған теге ғауғасыл ҡартты ике фрау ҡосаҡлап, үҙҙәренсә ниҙер һамаҡлап, аҡырышып илай. Өсөнсөһө – олорағы ҡаҙандар араһында старшинаның терһәгенә йәбешкән дә ҡыҙып-ҡыҙып ниҙер аңлата һәм тачанка яғына ҡулы менән күрһәтә. Тегенеһе, меҫкен, сит телде аңламағас, ни хәл итһен инде: «ҡуйсәле, бәйләнмә! Кит бынан! Бына һағыҙаҡ, нимә кәрәк һиңә?» – тип усаҡ тирәләй һелтәнә-һелтәнә ҡаса, немканы үҙенән эткеләй. Шунан был икәү, төтөнгә сәсәп, туҡтап сөскөрөшөп ала ла, тағы башлай. Тирә-яҡтағы һалдаттар был мажаранан ихлас көлә.